Fem personer. Så mange indbyggere er der for meget i en lille nordjysk by til, at den lokale Spar-butik kan få mulig økonomisk håndsrækning.

Lørdag foreslår Socialdemokratiet at give en håndsrækning til butikker, der ligger i byer med under 2500 indbyggere. Forslaget får formentligt mange købmand til at slikke sig om munden. For helt konkret er det hensigten, at butikkerne skal kunne søge et tilskud på op mod 100.000 kroner. Et beløb, der for de fleste, vil lune godt i den slunkne pengekasse hos forretningerne, som over en bred kam er hårdt ramt af de skyhøje energipriser samt inflationen. Lidt nord for Hobro i Arden er der imidlertid ikke meget at glæde sig over. For lige netop grænsen på 2500 indbyggere falder meget ubelejligt, hvis ellers forslaget vedtages. I den lille by bor der nemlig 2505 personer. Lige nøjagtig fem for mange til, at butikken ville kunne søge støtte. - Med hensyn til min butik er jeg ærgerlig over, at vi ikke kan komme ind under den aftale, som måske kommer på plads, siger René Plougman, der er Spar-købmand i Arden. Håber på udvidelse af forslag Henover foråret og sommeren har Spar-butikken haft dobbelt så høje eludgifter, i forhold til hvad de er vant til. Siden da er slemt kun blevet værre. I august og september er udgifterne tredoblet, og det til trods for, at der er slukket for så mange lamper, varmeanlæg og køleskabe som muligt. - Vi er alle sammen lige hårdt ramt, uanset om man har 2495 eller 2505 indbyggere. Situationen er meget alvorlig, siger Rene Plougmann, der dog glæder sig over, at der er fokus på, hvordan man hjælper de små butikker. De op mod 100.000 kroner ville dog gøre godt, fortæller købmanden, og han håber, at flere bliver omfattet af forslaget. - Jeg synes, at man skal snakke med dagligvarekoncernen, Dagrofa. De har et overblik over, hvordan det ser ud i vores butikker rundt omkring. Hvis de bliver hørt, er vi sikre på, at alle der har behov for hjælp, får hjælp. Der har været meget fremme omkring det her emne, men der er bare ikke kommet nogen hjælp endnu, og skal de her købmandsbutikker forblive åbne, så skal hjælpen altså komme nu, siger han. Hverken grænsen eller beløbet er dog vedtaget i Socialdemokratiets forslag. Partiet forslår også, at små og mellemstore virksomheder skal have mulighed for at udskyde momsbetalinger, skat og coronalån.